What’s Another Year

«What's Another Year» (norsk oversettelse: hva betyr vel et år til?) er en engelskspråklig popballade som vant Eurovision Song Contest 1980 for Irland. Sangen ble fremført av Johnny Logan og var skrevet av Shay Healy. Dette var Irlands andre seier i konkurransen, og Logans første. «What's Another Year» ble en stor kommersiell suksess over hele Europa, og den toppet singellistene i hele elleve land – inkludert Norge. Johnny Logan klarte imidlertid ikke å følge opp suksessen – inntil han vant konkurransen igjen i 1987 med «Hold Me Now» og deretter som låtskriver i 1992 med «Why Me?».

Bakgrunn 
Låtskriveren Shay Healy tilbød først sangen til den irske countrysangeren Glen Curtin, men han takket nei. I stedet gikk tilbudet til Logan, og den irske musikeren Bill Whelan gjorde om på sangens arrangement, slik at det bedre passet Logans myke sangstil. Whelan komponerte for øvrig senere «Riverdance» til pauseunderholdningen under Eurovision Song Contest 1994 i Dublin. 

«What's Another Year» ble plukket ut til å delta i den irske finalen i Dublin 9. mars 1980. Der vant sangen en overlegen seier og ble dermed Irlands bidrag til den internasjonale finalen i Haag lørdag 19. april 1980.

Eurovision Song Contest 
I Eurovision Song Contest i Haag var «What's Another Year» det 17. bidraget ut på scenen av 19 deltakere. Med seg på scenen hadde Logan tre korister og den skotske musikeren Colin Tully som spilte saksofon.

På forhånd var Irland og Italias Alan Sorrenti med «Non so che darei» de største favorittene. Men under avstemningen tok Irland etter hvert ledelsen og vant med 143 poeng, 15 poeng foran Tyskland på andreplass. Italia ble nummer seks. I avstemningen fikk «What's Another Year» hele syv tolvere, blant annet fra den norske juryen.

Da seieren var et faktum, ble Johnny Logan overveldet av følelser, og under vinnerfremføringen felte han flere tårer. Mot slutten av sangen sa også: «Jeg elsker dere, Irland» – noe han også skulle gjenta da han vant igjen syv år etter.

Etter Eurovision-seieren 
«What's Another Year» gjorde stor suksess etter konkurransen og toppet hitlistene i elleve land. Også i Norge toppet sangen VG-lista og lå på topp åtte uker på rad. 

Johnny Logan maktet imidlertid ikke å lansere en like suksessrik karriere i kjølvannet av seieren, men han gjorde stor suksess i Eurovision Song Contest. I 1984 ble han nummer to som låtskriver, og i 1987 vant han som låtskriver og sanger med «Hold Me Now». I 1992 fikk han sin tredje seier som låtskriver for «Why Me?».

I 2005 deltok også «What's Another Year» i Eurovision Song Contests 50-årsjubileumsshow. Der var sangen en av 14 som konkurrerte om å bli tidenes Eurovision-låt. ABBAs «Waterloo» vant, mens «What's Another Year» kom på tolvteplass.

Om sangen 
Sangteksten tolkes som en ren kjærlighetstekst, der Logan utrettelig venter på at drømmejenta skal bli forelsket i ham. Men låtskriver Shay Healy skrev teksten etter å ha mistet moren, og sangen skulle være en trøst til hans far. Tapet av moren og kona kommer også frem i teksten, blant annet i strofen: «Hva er vel et år til, for en som holder på med å bli vant med å være alene?» 

Logan spilte også inn en tysk versjon av sangen, «Was ist schon ein Jahr», som ble utgitt i Vest-Tyskland. Shane MacGowan i The Pogues spilte også inn en coverversjon på albumet A Song for Eurotrash i 1998.

Norsk versjon 
Steinar Fjeld har skrevet en norsk tekst med tittelen «Hva gjør et år til».

Innspilling 
Septimus. Utgitt på singelen Talent TS 099 i 1980

Listeplasseringer

Referanser 

  

Bidrag til Eurovision Song Contest
Irske sanger
Sanger fra 1980